Divá veža

**Divá veža** () je vrch nezameniteľného tvaru zahnutého zuba v hlavnom hrebeni Vysokých Tatier na Slovensku. Leží nad Novou Poliankou, približne  severozápadne od Popradu. Východne stojí Zbojnícka chata.

## Poloha
Nachádza sa vo východnej polovici Tatier, v geomorfologickom podcelku Východné Tatry a časti Vysoké Tatry. Leží v Prešovskom kraji, v okrese Poprad a zasahuje na katastrálne územie mesta Vysoké Tatry a obce Tatranská Javorina. Najbližšími sídlami sú južne situované Vyšné Hágy, Nová Polianka a Tatranská Polianka, juhovýchodne leží Starý Smokovec a Tatranská Lesná, východne Tatranská Lomnica, severne Tatranská Javorina a juhozápadne Štrbské Pleso. Štít sa nachádza v Tatranskom národnom parku a jeho vrcholom vedie hranica národnej prírodnej rezervácie Bielovodská dolina a Studené doliny.

## Opis
Divá veža leží v hlavnom hrebeni Vysokých Tatier, medzi Lavínovým štítom () a Javorovým štítom (). Od Divého hrbu ju oddeľuje Južné Divé sedlo, od Východnej Vysokej zas sedlo Prielom, pravda pri jemnejšom delení je medzi nimi ešte *Sedlo nad Prielomom* a *Veža nad Prielomom*.

Severným smerom sa nachádza Veža nad poľanou (), Široká (), Žabí vrch (), Svišťový štít () a Predná Javorová veža (), východným Veľká Javorová veža (), Malý Javorový štít (), Javorový štít (), Lomnický štít (), Prostredný hrot () a Slavkovský štít (), južne Bradavica (), Východná Vysoká () a Gerlachovský štít () a západným Lavínový štít (), Litvorový štít (), Gánok (), Rysy (), Hrubá veža () a Mlynár (). Západne hrebeň spadá stenou do Zmrznutého kotla, ktorým voda z tejto časti odteká Litvorovým potokom do Bielej vody v povodí Dunajca. Východne leží v závere Veľkej Studenej doliny Divá kotlina, z ktorej voda odteká do Studeného potoka v povodí rieky Poprad. Na vrchol nevedie značený turistický chodník.

### Výhľady
Turisticky voľne neprístupný skalnatý vrchol umožňuje kruhový rozhľad. Viditeľné sú najmä okolité vrcholy a doliny Vysokých Tatier, no tiež Oravské Beskydy a vrchy v južnom Poľsku.

## Prístup
Divá veža je pre turistov prístupná len v sprievode horského vodcu. Nachádza sa na území národných prírodných rezervácií a Tatranského národného parku, preto pohyb turistov je možný len značenými chodníkmi. Blízkym sedlom Prielom prekonáva hlavný hrebeň  modro značený turistický chodník z Litvorovej do Veľkej Studenej doliny a k Zbojníckej chate.

### Výstupy
* 1898 Prvý výstup K. Englisch s matkou a horským vodcom Jánom Hunsdorferom, II-III.
* 1909 Prvovýstup bratia Gy. a R. Komarnicki, severným hrebeňom, III.
* 1954 Prvovýstup F. Kele ml. s otcom, západnou stenou II-III, zostup cez Vežu nad Prielomom, strmá tráva.

## Galéria

Obrázok: Diva veza and Vychodna Vysoka from Polsky hreben.jpg |Vľavo Divá veža a *Veža nad Prielomom*, vpravo stena Východnej Vysokej.
Obrázok: Dzika Przelecz.jpg|Divá veža a rozložitý Svišťový štít.
Obrázok: Dzika Turnia i Mała Wysoka.JPG|Divá veža a Východná Vysoká.
Obrázok: Litvorové pleso.jpg|Zľava Divá veža, Východná Vysoká, Kupola a Bradavica.


## Referencie

* F. Kroutil, *Vysoké Tatry pro horolezce, 2. diel*, Olympia 1977.

## Pozri aj
* Vysoké Tatry
* Bielovodská dolina (národná prírodná rezervácia) 
* Studené doliny
* Tatranský národný park
* Zoznam vrcholov vo Vysokých Tatrách

## Iné projekty

## Externé odkazy
* Poloha na turistickej mape
* Lezenie z Divej kotliny
* Mapa 

Kategória:Dvojtisícovky na Slovensku
Kategória:Vrchy Vysokých Tatier
Kategória:Vrchy v okrese Poprad
Kategória:Tatranská Javorina
Kategória:Vysoké Tatry (mesto)